संविधान कार्यान्वयन र लोकतन्त्र सुदृढीकरणको हिसाबले यो निर्वाचन विशेष रह्यो । अघिल्ला दुई चरणभन्दा तुलनात्मक रूपमा शान्तिपूर्ण निर्वाचन र राष्ट्रिय दलहरूको प्रभावशाली उपस्थितिमा भएको ७७ प्रतिशत हाराहारी मतदानले मधेशलाई नेपाली लोकतन्त्र र राष्ट्रिय राजनीतिमा अभिन्न अभ्यास गराएको छ । योसँगै राष्ट्रिय–अन्तर्राष्ट्रिय मञ्चहरूमा ‘मधेश’ लाई ‘अलग्गै स्वरुप’ मा देखाएर आफ्नो राजनीति स्थापित गर्ने अभीष्ट पनि पराजित हुनपुगेको छ ।
